Yalinikumba

YALINIKUMBA

Mfalme jua alikuwa amemaliza kazi yake ya kulisha dunia kwa miale.
Alikuwa sasa anajikokota sehemu za magharibi huku mionzi yake iliyofifia
kuashiria kwamba saa za machweo zilikuwa zimeanza kubisha hodi.
Sikuelewa nilikuwa nimesimama kwa muda upi uani kwa vile machozi
yalikuwa yamekusanyika machoni pangu tayari kutiririka njia mbilimbili.
Laiti singezaliwa mimi!

Nilikuwa sasa nimechoka kuwatazama wapita njia waliopita kwa magari ya
kifahari yaliyopita kwa kasi bila kutoa sauti. Yapo magari yaliyokuwa
yamezeeka na breki zao zilitoa sautizilizokwaruza kila yaliposimama.
Watu walipita wa aina tofauti; si weupe si weusi,si warefu si
wafupi,vijana kwa wazee na vilevile wanaume kwa wanawake. Kwa umbali,
taa za umeme zilitawala jiji na kuonekana kama mchana bandia ishara kuwa
saa za giza kutawala zilikuwa zimewadia.

Yote haya sikuona ya maana wala kuonea fahari tena mambo yaliyokuwa
kangaja sasa yalikuja. Niliketi nikiwaza matokeo ya daktari ambayo
niliyapokea takribani mwezi mmoja uliopita. Awali alinificha ukweli
lakini niliposisitiza kwa ukali aliipasulia mbarika. Laiti singenijuza
kwani tangu hapo maisha yangu yalichukua mkondo tofauti mno. Ile hamu ya
chakula ilinitoka kabisa ikwa sili lolote,sinywi chochote . nilianza
kukonda mithili ya mbwa wa changwani, nguo zangu ningezivua hadharani
mbavu zangu zingeezabika moja baada ya nyingine. Nywele zangu zilizokuwa
nyeusi ti! Zilibadili rangi na kuanza kuchipuka ovyoovyo. Mdudu alikuwa
ameniuma!

Darubini yangu ilinikumbusha mambo yalivyoanza,yote yaling’oa nanga
baada ya kumaliza kidato cha nne. Nilijidai kuelekea mjini kutafuta kazi
ya kujisitiri huku nikijitetea kuwa nilikuwa na rafiki wangu ambaye
tungeishi na yeye. Wavyele wangu walikataa katakata kuniruhusu lakini
baada ya kusisitiza na kufanya kiburi nyumbani, waliniruhusu japo mama
alihuzunika na alinionya kwa ukali kuwa mwenda tezi na omo marejeleo
ngamani. Nikapotelea mbali huenda walikumbuka kuwa mtoto akililia wembe
mpe.

Mjini nikawa binti kiziwi asiyesikia aliyoambiwa. Baada ya kukosa
kazi,nikajiunga na wenzangu tukajiajiri wenyewe katika klabu moja na
malipo yakawa ya kuvutia mno ilimradi ukijua kuongelesha na kuwahudumia
wateja vyema. Nilibobea katika nyanja hiyo na kuwabadili wanaume kama
mavazi. Nikawa ndiye jogoo la shamba lililowika jijini,jamani kumbe
mwiba wa kujidunga hauna pole. Kutoka uani nilipoketi, taa za umeme
nilizokuwa nikiona kwa umbali yalinikumbusha mengi. Nilikuwa kipusa
aliyekuwa akiingia vilabu vyote,lakini kumbe dunia mti makavu kiumbe
usiuegemee. Wale watu niliowatazama waliniongezea uchungu mtupu,moyo
wangu wa furaha ulijaa chuki na furaha ikawa imeyeyuka kama kipande cha
barafu katika utupu wa changwa.

Wale wasichana waliovalia nguo zilizoacha sehemu za miili yao kuonekana
waliniudhi mno. Laiti wangejua dunia ingewararua na kuwaacha
wakiduwaa,nilitamani kuwafikia kuwaonya ilimuradhi wasiche wakaangamia
kama nilivyo sasa lakini nilishindwa. Mimi pia nilikuwa hivyo na sasa
naangamia nikakumbuka kuwa hasiyefunzwa na mamaye hufunzwa na ulimwengu
sasa yamenikumba!

Wanaume nao niliwatazama kama wanyama mwitu waliovalia suruali ndefu na
shati,wao ndio walionipa maji machafuyaliokuwa na mdudu ambaye aliniuma
na kunifanya kuugua sasa. Raha nyingi za dunia zilitoweka na badala yake
ukawa uzuni tupu na majuto. Sasa niliishi kwa chumba hilo kubwapekee kwa
vile tayari ulimwengu ulikuwa umenitenga kana kwamba nina ukoma. Dadangu
mdogo tu ndiye aliyeniuguza pale sikutaka kuishi na wazazi wangu kuwapa
mzigo bure. Ikanijia akilini kuwa mla nawe hafi nawe hila mzaliwa nawe.
Nilijilaumu sana ikadhihirika kuwa mwiba wa kujidunga hauna kilio.

Ndoto zangu zote zilitoweka kama ukungu na umande. Sasa nilikuwa kama
shetani ingawa sijawahi kuonana naye ana kwa ana. Haina maana kuishi
katika hali hiyo,nilifikia kalamu na kuandika sentensi kadhaa kwenye
karatasi iliyokuwa kando yangu. Kasha nikachukua chupa kilichokuwa
kwenye rafu na kupiga makopo kadhaa. Maini yakaanza kunisokota na koo
kuungua ndani kwa ndani. Heri nife niondokee duniani,safari yangu ya
kuelekea jongomeo ikawa sasa imeng’oa nanga. Ghafla niligutuka
usingizini nikihema kwa nguvu mno,nikashindwa kuendelea kulala!